section_heading: Povijest
paragraph_text: Prve diskografske uspjehe bilježe 1976. Iste godine pozvani su na Splitski festival na kojem su nastupili s Runjićevom pjesmom "Diridonda" koja postaje hit u cijeloj Jugoslaviji. Nakon tog megahita praktično počinje skladateljska karijera Rajka Dujmića, koji se ubrzo iskazuje kao vrstan skladatelj a sastav dobiva festivalske nagrade i priznanja krititke na većini tadašnjih domaćih festivala. Imali su i zapažene nastupe na inozemnim natjecanjima u Dresdenu i Bratislavi. Postaju jedan od najpopularnijih sastava bivše države, a u nekoliko navrata izabrani su i za sastav godine. Koncertni repertoar im se sastoji od isključivo vlastitih pjesama, najvećim dijelom Dujmićevih. U tom vremenu izdaju 15-ak singlova i 6 LP ploča. Slijedile su turneje po tadašnjem Sovjetskom Savezu, Sjedinjenim Američkim Državama, Kanadi i zemljama Europe.